আত্মপ্রকাশের চার বছর পর স্বাভাবিক নিয়মে যূথিকা যখন আরো পরিণত ও বিকশিত, তাঁর গান নানা ধারায় তখন প্রবহমান। আধুনিক বাংলা গানের সূচনা যেমন তাঁর হাতে হয়েছে, তেমনি গীতি-চিত্রেরও তিনি প্রথম রূপকার। প্রণব রায়ের কথা ও কমল দাশগুপ্তের সুরে ‘পাহাড়-দেশের বন্ধু আমার স্বপ্নে আমায় ডাকো গো’ ও ‘রূপ-কাহিনীর দেশে রে, নাম-না-জানা দেশে’ – এই দু’খানি গান নিয়ে জুন ১৯৩৮-এ যূথিকার যে-রেকর্ড (এন ১৭০৮২) বের হলো, তা ছিল এইচএমভির ‘গীতি-চিত্র-মালার প্রথম নিবেদন’। জুন ১৯৩৮-এর ক্যাটালগ থেকে এ-বিষয়ে জানা যায় : ‘বর্ত্তমান জুন মাস হইতে আমাদের রেকর্ডের আসরে একটি নতুন বিভাগ খোলা হইল। আমরা এই বিভাগের নাম দিয়াছি ‘গীতি-চিত্র-মালা’। কথার তুলিকায় ও সুরের রঙে বিভিন্ন এক-একটি সুন্দর গীতি-চিত্র রচনা করিয়া আমরা গীত-রসিক শ্রোতাদের মাঝে মাঝে উপহার দিব। শুধু আধুনিক ভাব-প্রধান গান এবং মামুলী ভক্তিমূলক ভজন শুনিয়া শুনিয়া যাঁহারা ক্লান্ত, গীতি-চিত্র-মালা তাঁহাদের মনে নতুন আনন্দের রসদ জোগাইবে আশা করি।’ এরপর গানের আবহ ও এর রূপকার সম্পর্কে মন্তব্য করা হয় : ‘আমাদের গীতি-চিত্র-মালায় প্রথম ফুল গাঁথিয়াছেন বাংলার শ্রেষ্ঠতমা গায়িকা কুমারী যূথিকা।সুর-সংযোজনা এবং পরিচালনা করিয়াছেন কমল দাশগুপ্ত। প্রথম চিত্রটি একটি পাহাড়িয়া যুবকের বন্য সৌন্দর্য্যের – যে সৌন্দর্য্য আমাদের নাগরিক-সভ্যতা-ক্লান্ত মনকে স্বপ্নে ডাক দেয়। দ্বিতীয় চিত্রটি রূপ-কাহিনীর রাজ্যের – যে রাজ্য আমাদের মনে চিরকালের মায়া রচনা করিয়া রাখিয়াছে। দুইটি চিত্রই কথায়, সুরে, কণ্ঠ ও যন্ত্র-সঙ্গীতে এমনই সুন্দর হইয়াছে যে ইহা বাংলা রেকর্ড-জগতে শুধু অভিনব নহে, অতুলনীয়।’